'ሕብሪ ሰብ ዘይትፈልጥ' ሄለነ-ሰላም መንሽሮ ጡብ ብኣጋ ንምፍላጥ ዝግበር ምርመራ ''ከቢድን ኣዝዩ ዘሕዝንን፡ ህይወት እየ ኣሕሊፈ'' ትብል ንትማሊኣ ዘኪራ። እቲ ዝበፅሓ በደል ብህይወት ኣለኹ ዘየብል እኳ እንተኾነ፡ እቲ ከቢድ ግዘ ሓሊፋ ቅንዕ ኢላ ክትኸይድ ክኢላ እያ። ሎሚ ኣብቲ እትሓስቦ ደረጃ ክትበጽሕን፡ እቲ እትደልዮ ህይወት ክትነብሮ ከምእትኽእልን፡ ብሙሉእ ልቢ ትዛረብ። ሎሚ፡ ኣብቲ ድሕሪ ምዕማጻ ዝተዓቖበትሉ 'መዕረፊ ህፃናትን ደቂ ኣንስትዮን'፡ ሰራሕተኛ ክትኮን ክኢላ እያ። ዋላ'ኳ ዝሓለፈቶ እዋን ምዝካሩ ዘሕምም እንተኾነ፡ እቲ ዝመፀትሉ መገዲ፡ ደቂ ኣንስትዮ ንፆታዊ ጥቕዓት ከይቃላዓ ከምህር እዩ ኢላ ስለእትሓስብ እያ፡ ነቲ ዝገጠማ ኩሉ ክተዘንቱ ፈቒዳ። ኣብ 16 ዓመታ ከምህረኪ ኢሉ፡ ናብ ኣዲስ ኣበባ ዘምፀኣ ሓዋ፡ ፖሊስ እዩ ነይሩ። ንሱ ኣብ ዝተኻረዮ ገዛ ይነብሩ ነይሮም። ''ቆልዓ ስለዝነበርኩ ብዙሕ ኣይፈልጥን፤ ምዝራብ እውን ኣይክእልን። ሰብኡት እንትርኢ ግና፡ ተመሳሳሊ ጥቕዓት ከብፅሑለይ እዮም ዝብል ፍርሒ ነይሩኒ'' ብምባል ዝበፅሓ ስነ ልቦናዊ ስብራት ትዝክር። ሰብ ብምርኣይ ጥራሕ ሚስጥራ ዝፈልጥ ስለዝመስላን፡ ናብ ቤት ትምህርቲ ምኻድን ምምፃእን ስለዝኸበዳን፡ ናብ ቤት ትምህርቲ ምኽያድ ገዲፋቶ። ሓቢሮም ኣብ ዝነበሩሉ እዋን፡ ከምዝዓመፃን ሰለስተ ግዘ ጥንሲ ክትሰድድ ከምዘገደዳን ትገልፅ። ቁልዕነትን ስነ ልቦናዊ ጽዕንቶን ምስ ናይ ሓዋ ምፍርራሕ ተሓዊስዎ፡ ንማንም ብሕጭ ከይበለት ክትፀንሕ ገይሩዋ። ገዛ ክራይ እንትቕይሩ ግና ዝበፀሓ በደል እትትንፍሰሉ ዕድል ረኺባ። ''ንምንታይ ኢኺ ናብ ሰብ ዘይትቐርቢ?
